Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружение на граѓани Центар за граѓански комуникации ЦГК - Скопје, преку полномошникот Сабина Факиќ, вработена во ЦГК, поднесена против Град Скопје, по предметот Барање за пристап до информации од јавен карактер, на 23.04.2025 година, го донесе следното:

**Р Е Ш Е Н И Е**

1. Жалбата изјавена од Здружение на граѓани Центар за граѓански комуникации ЦГК - Скопје, преку полномошникот Сабина Факиќ, вработена во ЦГК, поднесена Град Скопје, заведена во Агенцијата под бр.08-26 на 03.04.2025 година, по предметот Барање за пристап до информации од јавен карактер, **СЕ УВАЖУВА.**
2. **СЕ ЗАДОЛЖУВА Имателот на информации да му ги достави бараните информации на Барателот на начин и во форма наведени во Барањето.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани Центар за граѓански комуникации ЦГК - Скопје, како што е наведено во Жалбата, на 30.12.2024 година поднело Барање за пристап до информации од јавен карактер до Град Скопје, со кое побарало по е-маил да му се достави електронски запис од следната информација:

„1. Ве молиме да ни го доставите проектот врз чија основа треба да се спроведе набавка и монтажа на реквизити за Забавен парк во Скопје.

1. Ве молиме да ни доставите образложение за неспроведувањето на постапката за јавна набавка за „Набавка и монтажа на реквизити за Забавен парк“, предвидена во Планот за јавни набавки на Град Скопје за 2024 година.
2. Ве молиме да ни доставите образложение за неспроведувањето на постапката за јавна набавка за „Изградба на Забавен парк“, предвидена во Планот за јавни набавки на Град Скопје за 2023 година.
3. Ве молиме да ни доставите образложение за неспроведувањето на постапката за јавна набавка за „Изградба на Забавен парк, набавка на реквизити и нивно монтирање“, предвидена во Планот за јавни набавки на Град Скопје за 2022 година“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-26 на 23.01.2025 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-26 од 07.02.2025 година со кое **ЈА УВАЖИ и му наложи на Имателот на информации да постапи по Барањето** на Барателот согласно одредбите од Законот за слободен пристап до информации од јавен карактер,со укажувања и насоки за натамошно постапување.

Постапувајќи по Решението на Агенцијата, Имателот на информации на 18.02.2025 година до Агенцијата по електронски пат достави Решение со кое Барањето на Барателот се уважува бр.08-1516/2 од 18.02.2025 година, заведено во Агенцијата под бр.08-26. Во Решението е наведено: „..Град Скопје информира дека градежните работи за изградба на Луна Парк се одвиваат во две различни градежни фази. Едната градежна фаза се однесува на партнерното уредување на Луна Парк, за што од страна на Општина Карпош издадено е Одобрение за изградба на забавен парк, Скопје, партерно уредување со надворешна инфраструктура и градежните активности за оваа фаза се отпочнати. Имено, на ден 17.09.2024 година Град Скопје има склучено Договор за Партерно уредување на просторот во Забавен Парк, Скопје со Ј.П. „Улици и патишта“. ... Во тек е нова постапка за склучување на нов договор за продолжување на останатите градежни активности, по однос на издаденото одобрение и проектната документација. По однос на „втората“ градежна фаза ... информираме дека Град Скопје имаше спроведено јавна набавка за: набавка, транспорт и монтажа...пред воведување во работа за изведба ...заради констатирани недостатоци води судска постапка со договорниот орган – изведувач...“

Незадоволен од наведеното Решение, Барателот на информации на 19.01.2025 година до Агенцијата повторно достави Жалба заведена под бр.08-26, во која е наведено: “...Со одговорот, имателот на информацијата не дава конкретен одговор на ниту една од точките во барањето. Со барањето најпрвин е побаран проектот врз чија основа треба да се спроведе набавка и монтажа на реквизити за забавен парк .. Во одговорот имателот само описно ги објаснува градежните фази и моменталната состојба на изгрдбата, без да даде образложение или конкретни документи за неспроведување на постапката во наведените години, што е конкретно побарано...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи во предметот, истата **ја уважи, Решението на Имателот на информации го поништи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението.**

Имателот на информации до Агенцијата не достави Известување за постапување по Решението на Агенцијата бр.08-26 од 06.03.2025 година.

Барателот на информации на 03.04.2025 година до Агенцијата повторно достави Жалба, поради неспроведување на Решение на Агенцијата, заведена под бр.08-26. Во Жалбата е наведено: “...Ве известуваме дека до денес, 01.04.2025 година, имателот на информации – Град Скопје не постапил по Решението бр.08-26 од 06.03.2025 година. Бараме Агенцијата...да го задолжи имателот да ги достави сите побарани информации, во спротивно да постапи согласно своите надлежности согласно член 39 алиеа 8 и член 40 од Законот за слободен пристап до информации од јавен карактер.“

Агенцијата со електронски допис бр.08-26 од 03.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи во предметот, истата **ја уважи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението.**

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што со оспореното Решение за бараните информации не му овозможил пристап до бараните информации.

Агенцијата констатира дека, во случајов, Барателот на информации побарал податоци со кои располага Имателот на информации, кои произлегуваат односно се нормирани во член 10 став 1 алинеја 18 и 22 од Законот за слободен пристап до информации од јавен карактер, во кој е наведено дека: „Имателот на информации е должен да ја информира јавноста преку својата интернет страница со објавување на...целокупната документација за јавните набавки, за концесиите и за договорите за јавно-приватно партнерство.“

Агенцијата утврди дека во конкретниот случај станува збор за должност за информирање на јавноста за работењето, односно за побарани документи кои произлегуваат од организацијата и работењето на овој Имател на информации, или за информации кои согласно член 10 од Законот за слободен пристап до информации од јавен карактер Имателот на информации е должен да ја информира јавноста.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која **било форма што ја создал или со која располага** имателот на информацијата согласно со неговите надлежности“ и согласно член 10 став (1) од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**